По случай 30-тата годишнина от основаването на компанията, Asus представи нова ограничена серия премиум лаптопи Zenbook 13 Edition 30. Една от най-характерните особености на компютъра, е изключителният дизайн, подчертан от капак с кожено покритие и орнамент от розово злато. По случай събитието производителят въведе и ново лого, стилистично изобразяващо само първата буква на Asus.

На капака логото действително е произведено от 18-каратово розово злато. В търсенето на перфектното покритие Asus се е обърнала към италиански производители, които ръчно са покрили капака с кожа.

Отвътре устройството много прилича на останалите ZenBook модели с FullHD NanoEdge дисплей с почти незабележими рамки. Вторият екран/тракпад е с по-голям размер – 5.65 инча по диагонала. Той дава директен достъп до избрани приложения като Evernote и Spotify. За жалост Asus не е успяла да въведе новото десето поколение Intel Core процесори, но моделът i7-8565U (4 ядра/8 нишки, 1.8-4.6 GHz) е достатъчно мощен въпреки тънкия профил на корпуса. Устройството дори е готово за лек гейминг с графичната карта Nvidia Geforce MX250. Добавени са 16GB оперативна памет и 1TB NVME SSD диск. За свързване лаптопът разполага с един USB 2.0 и по един 3.1 тип-А и С портове. За безжична връзка устройството разчита на Wi-Fi 5 (802.11ac) и Bluetooth 5.0 модеми. Стандартната 50 Wh батерия е достатъчна за цял ден работа, имайки предвид икономичната природа на хардуера.

Заради високата цена на използваните материалите Asus ZenBook 13 Edition 30 се продава и на сравнително висока цена. Той се предлага срещу $1399 в сайта на производителя. В цената са включени подарък кожен калъф и безжична мишка.